आज के वर्तमान समय में राज्य कभी स्वयं तो कभी कुछ अवांछनिय तत्वों, संघठनों के साथ मिलकर पीड़ित समुदाय व वर्ग के साथ यातना करता है | यह एक वैश्विक समस्या है, जिससे आज हर देश, समाज जूझ रहा है और आज यह बात साबित हो गयी है कि किसी समुदाय या वर्ग को प्रभाव व दबाव में लेने के लिए यातना व हिंसा का सहारा लिया जाता है | आज समाज के सभी तबके, समुदाय और शिक्षित, बुद्धिजीवी वर्ग में यातना के विभिन्न स्वरूप के रोकथाम के लिए एक वृहद् विचार विमर्श एवं चर्चा लगातार हो रही है | सभी शिक्षित, बुद्धिजीवी एवं प्रगतिशील वर्ग आज यह मानता है कि यातना सिर्फ़ शारीरिक नहीं होती है, बल्कि बहुत ही गंभीर रूप में यह मानसिक, मनोवैज्ञानिक एवं सांवेगिक रूप में किया जाता है| जिसके फलस्वरूप पीड़ित व समुदाय तनाव, अवसाद, हिंसा, आत्मह्त्या, चिंता व अनिद्रा जैसी भयंकर मनोवैज्ञानिक एवं मनोसामाजिक समस्याओं से जूझता है | इस सन्दर्भ में समाज कार्य व्यवसाय एवं मानवाधिकार मूल्यों के परिपेक्ष्य में राज्य और आम ग़रीब नागरिकों को न्याय मिलने के बीच बढ़ते अंतर, राज्य द्वारा यातना रोकथाम एवं यातना के स्वरूप के पहचान न होने के कारण पूर्ण उदासिनता स्पष्ट रूप से प्रदर्शित होता है |